Mahmoed Joenoes itu apa sih? Jelaskan dalam bahasa minangkabau ya

Prof. DR. H. Mahmud Yunus (ejaan lamo: Mahmoed Joenoes, ) adolah ulama Indonesia. Inyo malewatkan wakatunyo sabagai pandidik jo pangajar. Inyo tanamo pulo malalui karya-karyanyo paliang saketek 75 judul buku, tamasuak manyusun Tafsir Qur'an Karim jo kamus Arab-Indonesia. Malalui jabatannyo di Departemen Agama, inyo manginisiasi jo mampajuangkan masuaknyo mato palajaran pandidikan agamo dalam kurikulum nasional. Buku-bukunyo masih dipagunokan untuak kaparaluan pangajaran madrasah jo pesantren Indonesia. Yunus manarimo gala doktor kahormatan di bidang tarbiyah dari IAIN Syarif Hidayatullah, Jakarta jo namanyo disamekkan untuak jalan manuju kampus IAIN Imam Bonjol, Padang.

Yunus mamulai pangalaman mangaja sajak remaja di surau jo Madras School, tampek dulunyo inyo mangikuti pandidikan. Inyo bagabuang jo Pasatuan Guru Agama Islam (PGAI) nan nantinyo mambidani babarapo sakolah Islam jo paguruan tinggi Islam paliamg partamo di Indonesia. Pado tahun 1923, baliau maambiak kuliah di Kairo, Mesir kamudian baliak ka kampuang halamannyo pado tahun 1931. Malalui Madras School, inyo mampakenalkan pajenjangan madrasah nan dipakai Indonesia kini ko. Pado tahun 1932, inyo mancurahkan wakatu mangajarnyo di Padang, mambuka Normal Islam School, sarato mamimpin Sekolah Tinggi Islam (STI) Padang.

Sajak pandudukan Japang, Yunus bakarajo dalam pamarintahan mambidangi masalah pandidikan Islam. Sasudah pandidikan Islam masuak dalam kurikulum di Minangkabau, sairing kamerdekaan Yunus manaruihkan usulannyo mamasukkan mato palajaran pandidikan agamo di sakolah pamarintah untuak dibalakukan di Sumatra hinggo disatujui pado tahun 1947. Barikuiknyo, mato palajaran agamo diadopsi dalam kurikulum nasional sajak 20 Juanuari 1951 lawat usulannyo sabagai pagawai Departemen Agamo. Pado 1 Juni 1957, Yunus manjabaik sabagai rektor partamo Akademi Dinas Ilmu Agama (ADIA) di Jakarta nan ditaruihkan manjadi UIN Syarif Hidayatullah. Jabatan tarakhianyo salamo manjadi pagawai Departemen Agamo adolah rektor partama IAIN Imam Bonjol sajak 1967 sampai 1970. Baliau maningga dalam umua 82 tahun pado tahun 16 Januari 1982.